النسب الجديدة لضريبة الخصم من المنبع وطرق تطبيقها
تعريف ضريبة الخصم من المنبع :
شرحنا سابقاً ان ضريبة المبيعات او القيمة المضافة : دى فلوس بتدفعها الشركة على مبيعاتها لصالح الدولة او الحكومة ، طب حد يقولى الشركة بتتحمل الضريبة دى وبتدفعها ؟، لا طبعا بتحملها على الزبون (العميل )، يعنى لو الشركة بتبيع حاجة ب 100ج والمفروض تدفع عليها ضريبة مبيعات 10% يعنى 10ج فتروح تبيع الحاجة دى ب110ج للزبون (ال100 +10) تاخد هى ال 100 ج وتدى 10ج لمصلحة الضرائب .
طب حد يسال بقى ويقول طب ممكن ياخد ال 110 ج من الزبون وياخدهم فى جيبه وميديش ال 10ج للضرايب ؟
اه طبعا وارد جدا انها تحصل وبكذا طريقة (وده بقى اسمه التهرب الضريبى )ان الشركة بتتهرب من دفع الفلوس اللى عليها لصالح الحكومة او الدولة .
الدولة بقى شافت ان التهرب الضريبى زاد جدا وان شركات كتيييير مبتدفعش الضرايب اللى عليها وبتتهرب من دفع الفلوس علشان كدة ظهرت ( ضرائب الخصم من المنبع ) يعنى ضريبة الخصم من المنبع دى وسيلة استخدمتها الحكومة علشان تقلل التهرب من ضريبة المبيعات ، طب ازاى ؟
دلوقتى الحكومة (متمثلة فى مصلحة الضرائب) بتعرف مبيعات اى شركة عن طريق واحد بس (البيانات اللى بتقدمها الشركة للمصلحة اللى بتبين مبيعاتها )
(اللى هى بمعنى اصح فواتير البيع) وطبعا ممكن لو الشركة باعت ب1000 تقدم فواتير بس ب900 ومتقدمش ال 100 تقدم 90 بس(تخنصر10ج فى جيبها) فمصلحة الضرائب معتمدة على مصدر واحد (اللى هى فواتير الشركة اللى بتبيع) علشان كدة فى شركات كتير بتتهرب ، فمصلحة الضرايب عايزة مصدر تانى تقدر تحكم بيه مبيعات اى شركة ، (دلوقتى اى حركة بيع بيبقى ليها طرفين بايع ومشترى والمصلحة بتاخد فلوس من البايع (ضريبة المبيعات) وبتاخد البيانات اللى بتحدد البايع يدفع كام (من البايع برده) فقررت انها تاخد نفس البيانات بس من المشترى تطابقها ببيانات البايع علشان تحاسبه لو كان بيتهرب)
طب بتاخد البيانات من المشترى ازاى؟
من خلال ضريبة الخصم من المنبع :
انها بتخلى المشترى يخصم مبلغ صغير من المبلغ اللى المفروض يدفعه للبايع (المبلغ ده بيبقى ليه نسبة معينة من مبلغ الفاتورة ) ويروح مجمع كل الفلوس اللى خصمها من البايع ويروح موردها للمصلحة (يعنى بيقول للمصلحة دى فلوس انا خصمتها من الموردين اللى اشتريت منهم خلال فترة معينة ) فلما تيجى بقى مصلحة الضرايب تعمل فحص على البايع فتقوله انت دفعت ضريبة مبيعات ب 10 ج يخصوا 10 فواتير
بس الزبون خصم عليك مبلغ 5 ج يخصوا 12 فاتورة يبقى انت متهرب بقيمة فاتورتين ، وتكون بالشكل ده عندها مصدرين لمبيعات اى شركة مش مصدر واحد وتقدر تحكم التهرب نوعا ما .
يعنى من الكلام ده نقدر نقول ان ضريبة الخصم من المنبع : (هى فلوس بيخصمها العميل من المورد ويروح موردها لمصلحة الضرائب مرفق معاها بيان الفواتير اللى خاصم عليها المبالغ دى)
طب دلوقتى المورد (البايع) يقول انا راجل ملتزم مبتهربش ذنبى ايه ان يتخصم منى مبلغ يقلل مكسبى
علشان النقطة دى مصلحة الضرايب قالت ان اى مبلغ يتخصم منك لصالح ضريبة الخصم من المنبع (هيتخصم من الفلوس اللى انت المفروض تدفعها على ارباحك اللى هى ضريبة الارباح التجارية ) يعنى لو مثلا الشركة حققت ارباح 100000 ج وانت المفروض تدفع عليهم ضرايب 10% يعنى 10000 ج والعملاء خصموا عليك طول السنة 1000 ج ضريبة خصم على مبيعاتك فانت تخصم ال1000 ج من ال 10000 ج وتدفع 9000 ج بس .
معلومات كدة على الماشى :
ملاحظات علي ضريبة الخصم من المنبع :
1- ضريبة الخصم من المنبع مبتتخصمش لاى فاتورة اقل من 300 ج وفقا لقانون الضرائب ( لازم يكون مبلغ الفاتورة 300ج او اكبر).
2- ضريبة الخصم من المنبع ليها 3 معدلات او نسب :
أ –1% من اجمالى الفاتورة على التوريدات (يعنى لو المورد بيبيع سلعة ملموسة ، العميل بيخصم) حسب اخر تعديل لعام 2019
ب – 3% من اجمالى الفاتورة على الخدمات (يعنى لو المورد بيقدم خدمة مش سلعة ملموسة ، العميل بيخصم 3% )حسب اخر تعديل لعام 2019
جـ – 5 % من اجمالى الفاتورة على الاتعاب والاستشارات ( يعنى لو المورد يبقدم استشارة زى المحامى زى مكتب الحسابات ، العميل بيخصم 5%)
3 – ضريبة الخصم من المنبع بتتفرض على اجمالى مبلغ الفاتورة قبل ضريبة المبيعات ، يعنى ايه ؟
يعنى لو عندى فاتورة توريدات ب10,000.00 جم وهفرض عليها ضريبة مبيعات 10% يعنى 1,000.00 جم ودى فاتورة توريدات يعنى العميل هيخصم منى 1 % (ضريبة خصم واضافة) هتتخصم بقى على ال 10,000.00 قيمة الفاتورة من غير ضريبة المبيعات يعنى مش هتتفرض على ال 11,000.00
وده وفقا لقانون الضرائب (لا تفرض ضريبة على ضريبة ).
4 – ضريبة الخصم بتتورد كل 3 شهور لمصلحة الضرايب عن طريق نموذج (يسمى نموذج 41)، العميل بيجمع كل المبالغ اللى خصمها من الموردين خلال كل 3 شهور ويروح عامل بيها شيك او تحويل لصالح مصلحة الضرايب .
5 – فى شركات بتبقى معفاه من ضريبة الخصم من المنبع مينفعش العميل يخصم منها اى مبلغ زى مثلا (الشركات اللى شغالة بنظام الدفعات المقدمة ، الشركات المساهمة ودى بتتعفى لمدة 10سنين من انشاءها ، الشركات اللى بتخضع لقانون الاستثمار)
6 – كل مبلغ بيخصمه العميل من المورد بيديله مقابل المبلغ ده اشعار بيقول انه خصم منه مبلغ معين لصالح ضريبة الخصم فبيبقى اسمه (اشعار خصم) ، المورد بيجمع كل اشعارات الخصم ويحتفظ بيها علشان لما تيجى الضرايب تفحص وتقولك انت مخصوم ليك عندى 1000 ج مثلا ، طب فين اشعارتهم ؟
تروح انت مطلع الاشعارات (ييبقى كدة عندك مايثبت الفلوس اللى انت خاصمها) شكل نموذج 41
وهناك العديد من الضرائب الاخري التي تطبق في مصر يمكنك التعرف عليها من هنا
** تم الاستعانة بموقع مصلحة الضرائب المصرية